Jorma Ollila

Jorma Jaakko Ollila (sündinud 15. augustil 1950 Seinäjoel) on soome majandustegelane ja tippjuht.

Jorma Ollilal on nii ühiskonnateaduste ja majandusteaduse magistrikraadi kui ka inseneri eriala. 

1985. aastal asus Ollila tööle Nokias, kus hakkas 1990. aastal juhtima mobiiltelefonide tootmist. Aastatel 1992–2006 oli Jorma Ollila Nokia tegevjuht. Tema juhtimisel sai Nokiast maailma suurim mobiiltelefonide tootja.

Pärast Nokia tegevjuhi ametist lahkumist sai Ollilast Royal Dutch Shelli juhatuse esimees. Ta on esimene Shelli juhatuse esimees, kes pole Suurbritannia ega Hollandi kodakondne. Shelli juhina lõpetas ta tuuleenergia arendamise projektid, sest ei näinud, kuidas need end ära tasuksid. Ollila lahkus Shelli juhi kohalt 2015. aastal.

Ta kuulub veel mitme ettevõtte ja organisatsiooni juhtkonda.

Jorma Ollilat on tunnustatud paljude aumärkide ja -nimetustega, sealhulgas Valgetähe III klassi teenetemärgiga 1995. aastal.

Ollila keeldus mäenõuniku tiitlist, mis on Soome kõrgeim tööstusjuhtidele antav aunimetus.

Kõigi aegade suurima soomlase hääletusel 2004. aastal sai Jorma Ollila 51. koha.

Kategooria:Soome inimesed
Kategooria:Helsingi ülikooli vilistlased
Kategooria:Valgetähe III klassi teenetemärgi kavalerid
Kategooria:Ärijuhid
Kategooria:Sündinud 1950